Dansk NGO til FN: Overvåg menneskerettighedssituationen i Afrikas sidste koloni
I et brev til præsidenten for FN's sikkerhedsråd Dina Kawar, opfordrer den danske NGO Afrika Kontakt, sammen med MEP Rina Ronja Kari og flere andre danske organisationer, FN's sikkerhedsråd til at give FN's fredsbevarende mission i Vestsahara, MINURSO, mandat til at monitorere menneskerettighedssituationen i Afrikas sidste koloni.
I brevet, opfordrer Afrika Kontakt desuden FN til at beskytte Vestsaharas naturresurser fra kolonimagten Marokkos omfattende illegale udplyndring.
"Løsningen af disse to forhold er nødvendig for en retfærdig, fredelig og holdbar løsning på Vestsahara-konflikten i overensstemmelse med de relevante menneskerettighedstraktater, FN-charteret, og Geneve-konventionen, samt for at [Vestsaharas oprindelige befolkning] Saharawiernes interesser varetages, indtil en sådan løsning er fundet", står der blandt andet i brevet.
Brevet pointerer nemlig, at "FN og adskillige menneskerettighedsorganisationer løbende dokumenterer menneskerettighedskrænkelser i Vestsahara, herunder tortur, uretfærdige retssager og domsafsigelser, såvel som diskrimination og illegal udplyndring af naturresurser, der retmæssigt tilhører Saharawierne".
Desuden fremhæver Afrika Kontakt i brevet, at et klart flertal i det danske folketing står bag brevets to hovedpointer.
"Udenrigsudvalget vedtog i maj 2014 en beretning om Vestsahara, der blandt andet bekræftede at Danmark vil fortsætte med at støtte FN's bestræbelser på at afholde en folkeafstemning om Vestsaharas tilhørsforhold, at MINURSO bør monitorere menneskerettighedsforholdene i Vestsahara, og at danske offentlige institutioner og -firmaer opfordres til ikke at købe varer fra Vestsahara".
MINURSO er, siden 1978, den eneste af FN's fredsbevarende missioner der ikke har haft mandat til at monitorere menneskerettighedssituationen. Også selvom FN's sikkerhedsråd har vedtaget en resolution, der anbefaler dette.
FN's sikkerhedsråd afgør hvorvidt MINURSO får mulighed for at monitorere menneskerettighedssituationen i Vestsahara, når MINURSOs mandat bliver forlænget i slutningen af denne måned.